Dennica

Dennica je časopis, ktorý vychádzal koncom 19. storočia a začiatkom 20. storočia. Jeho zakladateľkou je spisovateľka Terézia Vansová.

Charakteristika časopisu 
Dennica bol ženský časopis pre poučenie a zábavu, ktorý vychádzal v Ružomberku od roku 1898 do roku 1914, kedy prestal vychádzať kvôli nepriaznivej situácii spôsobenej prvou svetovou vojnou. Časopis po jeho vzniku neprijali v Martine, v redakcii Slovenských pohľadov priaznivo, vnímali ho ako konkurenta, ale Dennica sa orientovala na mladé a dospievajúce dievčatá/ženy. Od roku 1907, keď sa redaktorom stal František Votruba, sa Dennica premenila na rodinný časopis.

Dennica pre ženy prinášala zábavné a poučné čítanie, dávala im rady ohľadom udržiavania správneho chodu domácnosti. Neskôr sa jej obsah rozšíril i na prílohu Rodina.

Dennica a jej podnázvy 
 od 1898 do 1907 : Ženský list pre poučenie a zábavu
 od 1907 do 1908 : Ilustrovaný časopis rodiny pre Literatúru a Otázky spoločenské
 od  1910 : Obrázkový časopis ženský a rodinný s prílohou "Rodina", venovanou slovenskej domácnosti

Redaktor a vydavateľ 
 redaktorka: Terézia Vansová
 od roku 1907: František Votruba aj ako vydavateľ
 od roku 1910: František Votruba aj ako nakladateľ
 tlač: Karol Salva v Ružomberku, neskôr v Modre a Liptovskom Mikuláši

Periodicita  

Dennica nevychádzala pravidelne, mala veľa dvojčísiel. Vychádzala raz mesačne v Ružomberku, neskôr v Liptovskom Mikuláši
 1898 – I. ročník – 12 čísiel – 188 strán
 1899 – II. roč. – 12 čís. – 204 s. 
 1900 – III. roč. – 12 čís. – 228 s. 
 1901 – IV. roč. – 12 čís. – 288 s.
 1902 – V. roč. – 12 čís. – 256 s.
 1903 – VI. roč. – 12 čís. – 392 s.
 1904 – VII. roč. – 12 čís. – 384 s.
 1905 – VIII. roč. – 12 čís. – 396 s.
 1906 – IX. roč. –  12 čís. – 440 s. 
 1907 – X. roč. – 12 čís. – 404 s.
 1908 – XI. roč. –  12 čís. – 300 s.
 1909 – nevychádzala
 1910 – XII. roč. – 12 čís. – 200 s.
 1911 – XIII. roč. – 12 čís. – 216 s.
 1912 – XIV. roč. – 12 čís. – 300 s.
 1913 – XV. roč. – 12 čís. – 308 s.
 1914 – XVI. roč. – 7 čís. – 168 s.

Časopis v elektronickej podobe 
 Dennica – dostupné online v Digitálnej knižnici UKB

Zdroj 
 DENNICA. In: Bibliografia slovenských novín a časopisov do roku 1918. Zost. Michal Potemra. Martin : Matica slovenská, 1958. 145 s.

Mesačníky na Slovensku
Slovenské periodiká
Časopisy pre ženy